HR
23.1.2023.
Službeni list Europske unije
C 23/3
(12) Promicanje i primjena Deklaracije zajednička su politička obveza i odgovornost EU-a i njegovih država članica u okviru njihovih nadležnosti i uz potpuno poštovanje prava EU-a.
Komisija će redovito izvješćivati Parlament i Vijeće o postignutom napretku.
Države članice i Komisija trebale bi prilikom suradnje u svrhu postizanja općih ciljeva navedenih u Odluci o programu politike za digitalno desetljeće do 2030.
uzeti u obzir digitalna načela i prava utvrđena u Deklaraciji.
Deklaracija o digitalnim pravima i načelima za digitalno desetljeće Cilj nam je promicati europski pristup digitalnoj transformaciji koji je u službi čovjeka i zasniva se na europskim vrijednostima i temeljnim pravima EU-a, kojim se potvrđuju univerzalna ljudska prava i koji donosi korist svim pojedincima, poduzećima i društvu u cjelini.
Stoga izjavljujemo: POGLAVLJE I.
Digitalna transformacija u službi čovjeka 1.
Digitalna transformacija u Europskoj uniji u službi je čovjeka.
Tehnologija bi trebala služiti i donositi korist svim osobama koje žive u EU-u te im omogućiti da ostvaruju svoje težnje, potpuno sigurno i uz poštovanje njihovih temeljnih prava.
Obvezujemo se: a) da ćemo unapređivati demokratski okvir za digitalnu transformaciju koja koristi svima i poboljšava živote svih osoba koje žive u EU-u; b) da ćemo poduzimati mjere potrebne kako bi se vrijednosti EU-a i prava pojedinaca kako su priznata pravom EU-a poštovali ne samo izvan interneta nego i na njemu; c) da ćemo poticati i osigurati odgovorno i savjesno djelovanje svih javnih i privatnih aktera u digitalnom okružju; d) da ćemo aktivno promicati tu viziju digitalne transformacije, među ostalim i u našim međunarodnim odnosima.
POGLAVLJE II.
Solidarnost i uključenost 2.
Tehnologija bi se trebala upotrebljavati za ujedinjavanje ljudi, a ne za podjele.
Digitalna transformacija trebala bi doprinijeti pravednom i uključivom društvu i gospodarstvu u EU-u.
Obvezujemo se: a) da ćemo osigurati da se osmišljavanjem, razvojem, uvođenjem i upotrebom tehnoloških rješenja poštuju temeljna prava, omogućuje njihovo ostvarivanje te promiču solidarnost i uključenost; b) da u digitalnoj transformaciji nitko neće biti zapostavljen.
Ona bi trebala koristiti svima, ostvariti rodnu ravnotežu i osobito obuhvaćati starije osobe, osobe koje žive u ruralnim područjima, osobe s invaliditetom i marginalizirane, ranjive ili obespravljene osobe te one koji djeluju u njihovo ime.
Također bi trebala promicati kulturnu i jezičnu raznolikost; c) da ćemo izraditi odgovarajuće okvire kako bi svi sudionici na tržištu koji imaju koristi od digitalne transformacije preuzeli društvenu odgovornost te dali pravedan i razmjeran doprinos troškovima javnih dobara, usluga i infrastrukture u korist svih osoba koje žive u EU-u.
Povezivost 3.
Sve osobe u cijelom EU-u trebale bi imati pristup brzoj digitalnoj povezivosti po pristupačnim cijenama.
Obvezujemo se: a) da ćemo osigurati pristup visokokvalitetnoj povezivosti, s dostupnim pristupom internetu, za sve osobe bez obzira na to gdje se nalazile u EU-u, uključujući osobe s niskim prihodima;